Temeljem članka 70. Zakona o odgoju i obrazovanju u osnovnoj i srednjoj školi (NN br. 87/08., 86/09., 92/10., 105/10., 90/11., 16/12., 86/12., 94/13., 152/14., 7/17,68/18), a u vezi s člankom 17. Stavka 3. Pravilnika o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima (NN br. 132/13.), članka 43. Zakona o zaštiti na radu (NN br. 71./14., 118/14., 154/14.), članaka 25.-28. i članka 30. Zakona o provedbi opće uredbe o zaštiti podataka(NN 42/2018) te članka 44. Statuta Osnovne škole Ivana Mažuranića Vinkovci, a nakon prethodnog savjetovanja sa sindikalnim povjerenikom u funkciji radničkog vijeća o donošenju Pravilnika o video nadzoru, Školski odbor na sjednici održanoj dana 04. listopada 2018. godine donio je

**PRAVILNIK O KORIŠTENJU SUSTAVA VIDEO NADZORA**

I. OPĆE ODREDBE

Članak 1.

(1) Ovim Pravilnikom o video nadzoru (u daljnjem tekstu: Pravilnik) regulirano je prikupljanje, obrada i čuvanje osobnih podataka korištenjem sustava video nadzora.

(2) Poslodavac prikuplja osobne podatke korištenjem sustava video nadzora koji bilježi podatke izgleda i kretanja osoba. Opseg prikupljanja i daljnje obrade podataka korištenjem sustava video nadzora je ograničena na ispunjavanje svrhe iz stavka 1. ovog članka.

(3) Ovaj Pravilnik primjenjuje se na odgovarajući način sukladno zakonskim i podzakonskim aktima kojima se uređuje i regulira zaštita osobnih podataka i provedba tehničke zaštite.

(4) Izrazi koji se koriste u ovom Pravilniku, a koji imaju rodno značenje, bez obzira na to jesu li korišteni u ženskom ili muškom rodu, obuhvaćaju na jednak način ženski i muški rod.

II. SVRHA VIDEO NADZORA

Članak 2.

(1) Osnovna škola Ivana Mažuranića Vinkovci (u daljnjem tekstu: Škola) koristi sustav video nadzora na adresi S.S. Kranjčevića 2, Vinkovci zbog sigurnosti učenika, radnika, posjetitelja/stranaka i imovine Škole, a posebno radi zaštite one imovine za koju je zakonom određeno da se trajno čuva te imovine koja služi za pohranjivanje i obradu podataka.

(2) Sustav se koristi i za sprječavanje protupravnih radnji usmjerenih prema školskoj imovini (krađe, oštećenja, uništavanja itd.).

III. OPSEG, NAČIN I VRIJEME ČUVANJA PODATAKA

Članak 3.

(1) U svrhu iz članka 1., stavka 1. u obuhvatu sustav video nadzora su prostor koji se nalazi neposredno oko Škole (vanjski prostor Škole), sva ulazna i izlazna vrata u Školu te hodnici u zgradi Škole u prizemlju, i prvom katu škole, te stubišta i ulazni hol I trim-dvorana.

(2) Video nadzorom nisu pokriveni školski prostori učionica, praktikuma, knjižnice, ureda stručnih suradnika (pedagoginje, psihologinje), ureda ravnatelja, ureda tajnika, ureda računovodstva, prostora koji koriste domar i spremačice, sanitarni prostor za učenike i radnike Škole.

(3) Podaci prikupljeni korištenjem sustava video nadzora pohranjuju se na snimaču koji se nalazi u prostoriji stručne službe dostupan ovlaštenim osobama putem korisničkog imena i lozinke

(4) Pristup podacima odnosno uvid u sadržaj nastao korištenjem sistema video nadzora ima ravnatelj Škole i osobe koje ravnatelj pismeno ovlasti sukladno ovom Pravilniku.

(5) Pristup podacima, odnosno uvid u sadržaj nastao korištenjem sustava video nadzora moguć je samo osobama iz stavka 4. ovog članka.

(6) Presnimavanje i pohrana sadržaja nastalog korištenjem sustava video nadzora na druge medije kao i daljnje korištenje dopušteni su isključivo u slučajevima određenim zakonom

Članak 4.

(1) Podaci prikupljeni korištenjem sustava video nadzora čuvaju se najduže 30 dana, a nakon protoka

tog vremena podaci se brišu ili uništavaju na odgovarajući način.

(2) U slučaju opravdane potrebe, a u svrhu dokazivanja, ravnatelj može u svakom pojedinačnom slučaju odlučiti da se podaci čuvaju duže od vremena navedenog u stavku 1. ovog članka.

(3) Odredba stavka 1. ovog članka ne odnosi se na slučajeve počinjenja kaznenog djela, oštećenja ili uništavanja imovine i sl., kada se prikupljeni podaci o takvom događaju mogu sačuvati kao dokazni materijal te na pisani zahtjev ustupiti pravosudnim i policijskim tijelima.

IV. ZAŠTITA PRAVA UČENIKA, RADNIKA I DRUGIH OSOBA

Članak 5.

(1) Ravnatelj Škole dužan je osigurati da se na vidnom mjestu pri ulasku u prostor, kao i

unutrašnjosti prostorija, istakne obavijest da se prostor nadzire sustavom tehničke zaštite.

(2) Ravnatelj, kao ni bilo koja druga osoba, ne smije koristiti podatke o osobama prikupljene

sistemom tehničke zaštite izvan njihove zakonske namjene.

V. ZAVRŠNE ODREDBE

Članak 6.

(1) Ovaj Pravilnik stupa na snagu osmog dana od dana objave na školskim mrežnim stranicama.

Ravnateljica: Predsjednica Školskog odbora:  
  
Marina Markić Jadranka Matjaš  
  
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovaj Pravilnik objavljen je na mrežnim stranicama Škole

29. studeni 2018.

KLASA: 003-06/18-01/08

URBROJ: 2188-23-18-3

Vinkovci, 04. listopada 2018. godine